Diari Oficial de la Generalitat Valenciana


Sumari del DOGV 883, del 11-08-1988 (1988/811810)

DECRET 123/1988, de 29 de juliol, del Consell de la Generalitat Valenciana, sobre desocupació agrícola.
-------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1988/07/29/123/dof/vci/html**

### Dades del document

Número de DOGV
:   883

Data del DOGV
:   11-08-1988

Secció del DOGV
:   DISPOSICIONS GENERALS

Número del document
:   1988/811810


Data del document
:   29-07-1988

Organisme emissor
:   Conselleria de Treball i Seguretat Social

Tipus de document
:   Decret

Decret 123/1988, de 29 de juliol, del Consell de la Generalitat Valenciana, sobre desocupació agrícola.  
La Llei de la Generalitat Valenciana 6/1988, de 29 de juny, modifica l'annex de la Llei 9/1987, de 30 de desembre, de crèdit extraordinari en el Pressupost per atendre despeses derivades de les inundacions del mes de novembre de l'esmentat any i destina 150.232.801 de pessetes a la provisió de jornals per a treballadors i treballadores agrícoles en atur com a conseqüència de factors climatològics adversos.  
La concessió d'aquest crèdit extraordinari incrementa substancialment la capacitat de la Generalitat Valenciana per acordar les mesures necessàries, en el seu àmbit competencial, d'altra banda ja iniciades a l'empar del Decret del Consell 176/1987, de 9 de novembre i l'Ordre de la Conselleria de Treball i Seguretat Social de 10 de novembre de 1987.  
Les mesures a adoptar per la Conselleria de Treball i Seguretat Social, continuació de la línia d'ajudes dirigides a pal·liar la pèrdua de jornals i a la recuperació de la normalitat dels Ajuntaments afectats i de la Comunitat Valenciana per les inundacions del mes de novembre de 1987, suposarà disposar de recursos extraordinaris, els quals juntament amb les actuacions de les diferents Administracions Públiques, amb les quals es coordinaran, pal·liaran la situació de desocupació estaciona i agrària sense altres cobertures, i ajudaran a recuperar el medi rural.  
En atenció d'aquests motius, a proposta del Conseller de Treball i Seguretat Social, amb la deliberació prèvia del Consell de la Generalitat Valenciana en sessió realitzada el dia 29 de juliol de 1988,  
DECRETE:  
Article primer La Conselleria de Treball i Seguretat Social estableix un programa d'ajudes destinades a pal·liar la desocupació agrícola, produïda com a conseqüència dels factors climatològics adversos ocorreguts en la tardor de 1987.  
Article segon  
Les ajudes consistiran:  
a) Subvencions a la realització d'obres i/o serveis d'utilitat social que, en règim de gestió directa, duguen a terme les Corporacions Locals afectades i per a la qual cosa contracten treballadors agrícoles desocupats.  
b) Suport a les iniciatives d'ocupació que promoguen la creació, preferentment estable, de llocs de treball destinats a ser ocupats per desocupats agrícoles.  
OBRES I SERVEIS D'UTILITAT SOCIAL  
Article tercer  
Les subvencions destinades a la realització d'obres i/o serveis es finançaran fins el 90% del cost total de les obres i/o serveis que realitzen les Corporacions Locals.  
Article quart  
Les actuacions a què fa referència l'article anterior hauran de reunir els requisits següents:  
a) Que es tracte d'obres o serveis d'interés social i preferentment de caràcter agrícola.  
b) Que aquestes obres i/o serveis siguen executats en règim de gestió directa per les Corporacions Locals.  
c) Que es destine el 75% de les ajudes concedides al pagament dels salaris necessaris per tal de realitzar les esmentades obres i/o serveis.  
d) Que els treballadors participants siguen desocupats agrícoles inscrits com a tals en les Oficines de Col·locació, i/o figuren en el cens municipal de desocupats agraris.  
Article cinqué  
Les Corporacions Locals que pretenguen acollir-se als beneficis establits en aquesta disposició ho sol·licitaran en les Direccions Territorials de la Conselleria de Treball i Seguretat Social segons model oficial, degudament omplit i adjuntant-hi:  
a) Memòria o projecte de l'obra o servei a realitzar.  
b) Pressupost total de l'obra o servei.  
c) Nombre de desocupats agrícoles a contractar.  
d) Certificació d'ajudes concedides o sol·licitades d'altres Administracions Públiques o Institucions per a aquesta finalitat.  
e) Data d'inici i final de l'obra i/o servei.  
Article sisé  
Les Direccions Territorials de la Conselleria de Treball i Seguretat Social faran l'estudi detallat de les memòries presentades, i podran demanar tots els informes complementaris que creguen avinents. Si l'expedient està incomplet, a petició de la Direcció Territorial corresponent, s'haurà de completar d'acord amb l'article 71 de la vigent Llei de Procediment Administratiu. Les Direccions Territorials dictaran Resolució en la qual s'accediran, en tot o en part, o denegaran les ajudes sol·licitades.  
Les Resolucions de les Direccions Territorials seran recurribles en alçada davant la Direcció General d'Ocupació i Cooperació en el termini de 15 dies des de la notificació.  
Article seté  
Per realitzar el pagament de les subvencions concedides s'ajustarà al que disposa l'article 30 de la Llei de la Generalitat Valenciana 1/1988, de 29 de febrer, de Pressupostos de la Generalitat Valenciana per a l'exercici de 1988:  
a) Un 60% de l'import es lliurarà immediatament després de notificada la Resolució per la qual es concedeix la subvenció.  
b) Un 25% s'abonarà després de l'aportació i comprovació de la documentació justificativa de la suma lliurada en concedir la transferència.  
c) El 15% restant es lliurarà quan la Corporació Local haja justificat les despeses fefaentment per mitjà de certificació lliurada per la Intervenció Municipal.  
SUPORT A LES INICIATIVES D'OCUPACIO  
Article vuité  
Es prestarà atenció a les iniciatives d'ocupació de les Corporacions Locals que promoguen l'ocupació de desocupats agrícoles i contribuesquen a pal·liar l'atur estacional d'aquestos treballadors, subvencionant parcialment els projectes que les Corporacions Locals i Entitats sense finalitat de lucre realitzen en l'àmbit local i estiguen dirigides vers activitats productives o de serveis.  
Article nové  
Els projectes citats es presentaran en les Direccions Territorials de la Conselleria de Treball i Seguretat Social, les quals els enviaran a la Direcció General d'Ocupació i Cooperació per a llur examen i Resolució escaient adjuntant-hi informe.  
La Direcció General d'Ocupació i Cooperació, vist el projecte i els informes tècnics, resoldrà motivadament i determinarà la participació econòmica de la Conselleria de Treball i Seguretat Social.  
DISPOSICIONS COMUNES  
Article deu  
Els Serveis Tècnics de la Conselleria de Treball i Seguretat Social inspeccionaran les obres i serveis realitzats a l'empar d'aquesta norma, a fi de comprovar-ne l'adequació.  
Article onze  
Les sol·licituds de les ajudes previstes en aquesta norma s'hauran de presentar en el termini de seixanta dies des de la publicació d'aquesta.  
DISPOSICIO ADDICIONAL  
El control de les ajudes concedides a l'empar d'aquest Decret correspondrà a la Conselleria de Treball i Seguretat Social, en les Direccions Territorials de la qual els agents socials del PEV II podran emetre els informes que creguen avinents.  
De les ajudes concedides s'informarà al Consell de Relacions Laborals creat per Decret del Consell de la Generalitat Valenciana 44/1987, de 13 d'abril.  
DISPOSICIO FINAL  
Aquest Decret vigirà l?endemà de la publicació al Diari Oficial de la Generalitat Valenciana, per bé que les obres i/o serveis podran haver-se realitzat amb posterioritat a 1 de gener de 1988.  
València, 29 de juliol de 1988.  
El President de la Generalitat,  
JOAN LERMA I BLASCO  
El Conseller de Treball i Seguretat Social,  
MIQUEL DOMENECH PASTOR


Còpia Permalink ELI